PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

R A P O R T

asupra proiectului de Lege privind organizarea şi funcţionarea Agenţiei Naţionale de Presă ROMPRES

În urma reexaminării proiectului de Lege privind organizarea şi funcţionarea Agenţiei Naţionale de Presă ROMPRES, în şedinţa din 20 noiembrie 2002, Comisia pentru cultură, arte, mijloace de informare în masă propune, cu unanimitatea voturilor celor prezenţi (15), ca acesta să fie supus spre dezbatere şi adoptare cu amendamentele anexate. 


Cu acest proiect de Lege, Comisia a fost sesizată în fond.


Precizăm că proiectul de Lege privind organizarea şi funcţionarea Agenţiei Naţionale de Presă ROMPRES a fost transmis spre dezbatere şi avizare Comisiei pentru cultură, arte, mijloace de informare în masă, ca urmare a Cererii de reexaminare primită de Camera Deputaţilor de la Preşedintele României. În consecinţă, dezbaterile din Comisia pentru cultură, arte, mijloace de informare în masă au avut în vedere numai acele prevederi la care face referire Cererea de reexaminare.


Proiectul de Lege privind organizarea şi funcţionarea Agenţiei Naţionale de Presă ROMPRES face parte din categoria legilor ordinare.


Menţionăm că în ceea ce priveşte pct. 4 din Cererea de reexaminare, prin care s-a propus eliminarea art. 20 din proiect, Comisia consideră că este preferabil ca acest articol să rămână în text, având în vedere că, în prezent, confidenţialitatea surselor de informare este garantată tuturor jurnaliştilor care lucrează în domeniul mijloacelor de informare în masă audiovizuale, prin prevederile art. 7 din Legea audiovizualului nr. 504/2002. Aşadar, eliminarea art. 10 din proiect nu ar putea contribui şi la eliminarea unei discriminări, deja, existente. În acest sens, poziţia Comisiei nu contravine, în nici un fel, necesităţii garantării confidenţialităţii surselor de informare pentru toţi jurnaliştii, indiferent de locul în care aceştia îşi desfăşoară activitatea, dar contribuie, pe de altă parte, la completarea cadrului juridic existent, ducând la extinderea aplicabilităţii acestei prevederi şi în cazul altor jurnalişti, decât cei din domeniul audiovizual. 

